
Y Cyfnod Sylfaen – rhinweddau a gwendidau ymagwedd ‘laissez faire’ at addysgeg y blynyddoedd cynnar yng Nghymru 

[image: ]Ar drothwy cyflwyno cwricwlwm newydd i ddysgwyr rhwng 3 ac 16 oed yng Nghymru, mae’n amserol iawn i adfyfyrio ar sefyllfa bresennol ein addysgeg blynyddoedd cynnar.  Honnir bydd y cwricwlwm hwn, sy’n cynnwys argymhellion adolygiad annibynnol yr Athro Graham Donaldson (2015), yn drawsnewidiol ac y bydd yn darparu mwy o ryddid ac annibyniaeth i athrawon wrth gynllunio’r ddarpariaeth.  Mae’n debygol felly y bydd yn dylanwadu er gwell neu er gwaeth ar addysgeg y Cyfnod Sylfaen.  

Caiff elfennau dysgu gweithredol a thrawsgwricwlaidd y Cyfnod Sylfaen eu clodfori fel un o gryfderau amlycaf y system addysg gyfredol yng Nghymru gan Donaldson a noda’n glir bod angen adeiladu ar hyn yn y cwricwlwm newydd.  Gallwn ragdybio iddo ddod i’r penderfyniad hwn naill ai ar sail y weledigaeth a’r athroniaeth sy’n sail i’r Cyfnod Sylfaen neu o ganlyniad i ymchwil i effeithlonrwydd y ddarpariaeth.  

Os mai ar sail y weledigaeth y clodforwyd yr ymarfer, yna rhaid dychwelyd at amcanion gwreiddiol y Cyfnod Sylfaen.  Datganolwyd addysg i Lywodraeth Cynulliad Cymru ar ôl ei sefydlu yn 1999, a phenderfynodd y gweinidog addysg ar y pryd, Jane Davidson, bod angen disodli’r drefn bresennol o ‘Ganlyniadau Dymunol ar gyfer plant cyn oed ysgol gorfodol’ a chwricwlwm cenedlaethol mwy ffurfiol Cyfnod Allweddol 1.  Yn dilyn proses beilota a gwerthuso, cyflwynodd Llywodraeth Cynulliad Cymru (2008) gwricwlwm Cyfnod Sylfaen unigryw i blant rhwng 3 a 7 oed mewn ysgolion a sefydliadau gofal ac addysg blynyddoedd cynnar a gynhelir a nas cynhelir.  Bydd yr erthygl hon yn ffocysu ar ysgolion yn hytrach na’r sefydliadau eraill. 

Yn y cwricwlwm ceir saith maes dysgu a phrofiad gyda’r ffocws ar ddatblygiad cyfannol y plentyn ifanc.  Dylanwadwyd ar yr ymarfer plentyn-ganolog hyn gan athroniaeth ‘dysgu trwy brofiad’ damcaniaethwyr amlwg ym maes datblygiad plant megis Froebel, Montessori, Steiner, McMillan, Isaacs, Piaget, Vygotsky, Bruner a Gardner.  Rhoddwyd pwyslais ar yr iaith a’r diwylliant Cymraeg, dysgu drwy chwarae a phrofiadau uniongyrchol a gweithredol, a gosodwyd hawliau’r plentyn a datblygiad personol, cymdeithasol a lles wrth wraidd yr holl gwricwlwm.  

Yn ganolog i ddysgu llwyddiannus roedd angen amgylchedd gyfoethog tu fewn a thu allan y dosbarth.  Trawsnewidiwyd rôl ymarferwyr, yn athrawon a chynorthwy-wyr dysgu, i fod yn hwyluswyr yn hytrach nag arweinwyr dysgu wrth gynllunio cyfleoedd dysgu annibynnol yn ogystal â rhai mwy strwythuredig yn yr amgylcheddau hyn.  Roedd angen iddynt fod yn hyddysg am ddatblygiad a dulliau dysgu plant ifanc yn ogystal â meddu ar sgiliau arsylwi ac asesu craff, er mwyn monitro a datblygu dysgu unigolion.  Dylanwadwyd ar hyn gan arfer rhyngwladol megis yn Reggio Emilia yn yr Eidal, profiadau awyr agored y gwledydd Sgandinafaidd a chwricwlwm cymdeithasol-ddiwylliannol Te Whäriki yn Seland Newydd.  

Gan mai cwricwlwm wedi’i ddylanwadu a’i arwain gan bolisi cenedlaethol yw hwn, mae’r ysgolion yn atebol i’w hawdurdod a’u consortia lleol yn ogystal ag i Estyn am safon ac ansawdd y ddarpariaeth.  Mae disgwyliadau’r rhain yn amrywio a thra bod fframwaith arolygu gan Estyn i fesur ansawdd mae’r llywodraeth a’r consortia yn ystyried canlyniadau’r profion cenedlaethol a chyflawniad disgyblion ar ddiwedd y Cyfnod Sylfaen wrth fesur safonau.  O ganlyniad ceir anghysondeb o ran mesur ansawdd a dulliau gweithredu’r Cyfnod Sylfaen.  Dyma oedd canlyniad ymchwil mwy dilys a dibynadwy Siraj (2014) a WISERD (2015) hefyd wrth werthuso’r ddarpariaeth.  Gwelsont hwythau anghysondeb o ran gweithredu addysgeg y Cyfnod Sylfaen rhwng sefydliadau gofal ac addysg ac ysgolion yn ogystal ag o fewn gwahanol ysgolion.  Dim ond 1 o bob 5 sefydliad oedd yn llwyddo’n effeithiol i ymgorffori gwir ethos ac egwyddorion y cwricwlwm.   

O brofiad yn ogystal ag o sylwadau mewn adroddiadau gan gyrff cyhoeddus megis Estyn, gwelwn bod nifer o ysgolion yn llwyddo i weithredu ethos ac egwyddorion y Cyfnod Sylfaen yn llwyddiannus ar waethaf yr heriau.  Ar y llaw arall awgryma’r anghysonderau a nodwyd bod ymagwedd ‘laissez faire’ o gael llai o reolaeth a mwy o ryddid hefyd yn datblygu tuag at yr addysgeg.  Gall hyn ddylanwadu’n negyddol ar ymarfer rhai ysgolion, ac nid yw bob amser yn cyd-fynd ag athroniaeth y cwricwlwm.  

Mae amryw o resymau am hyn a rhai ohonynt tu hwnt i reolaeth yr ymarferwyr.  Yn gyntaf, cyhoeddwyd nifer o ddogfennau canllaw pan ddaeth y Cyfnod Sylfaen yn statudol yn 2008.  Er bod cyfeiriadau ynddynt at egwyddorion megis ‘chwarae a dysgu gweithredol’ ac ymarfer ‘plentyn-ganolog’, nid oes diffiniadau nac esboniadau manwl ac eglur o’r cysyniadau cymhleth yma.  Mae hyn felly yn arwain at amrywiaeth o ddehongliadau.  Mae’r un yn wir am benaethiaid ysgolion sydd weithiau â llai o ddealltwriaeth a phrofiad o ddysgu a datblygiad plant ifanc.  Byddai sicrhau eglurder yn y ddogfennaeth o’r cychwyn cyntaf wedi bod yn gam tuag at osgoi rhai o’r anghysonderau hyn.   

Er mwyn datblygu’r gweithlu wrth lansio’r Cyfnod Sylfaen, cyflwynodd y llywodraeth raglen hyfforddiant benodol i bob ymarferydd ar draws Cymru gyda’r ffocws ar ddatblygiad plant a chyd-destun cymdeithasol y dysgu.    O dipyn i beth cafodd y rhaglen hon ei dirwyn i ben, er i ambell awdurdod lleol ei haddasu a pharhau i’w chyflwyno.  Mae canran uchel o ymarferwyr felly, megis athrawon newydd gymhwyso a newydd-ddyfodiaid i’r proffesiwn, yn ein hysgolion heb dderbyn yr hyfforddiant arbenigol hynny sydd ei angen arnynt.  Dyma elfen arall sydd wedi arwain at anghysonderau yn yr addysgeg.  Mae’r diffyg darpariaeth dysgu proffesiynol cenedlaethol yn rhwystro ymarferwyr rhag datblygu dealltwriaeth gadarn o gysyniadau craidd a chymleth y Cyfnod Sylfaen.  Hynny yw onibai eu bod yn penderfynu dilyn gradd yn y maes ar gost eu hunain.  

Un o’r cysyniadau sy’n pery dryswch yw ‘dysgu trwy chwarae’ gan fod cymaint o wahanol ffurfiau a dehongliadau ohono yn ddibynnol ar y cyd-destun.  Awgryma Siraj mai camddehongliad ymarferwyr o’r cysyniad dyrys yma yw un o’r rhesymau pennaf dros ddatblygiad yr ymagwedd ‘laissez faire’.  Os am addysgeg o’r radd flaenaf yn y Cyfnod Sylfaen, yna mae dysgu proffesiynol pwrpasol a thrylwyr sy’n cwmpasu theori ac arfer orau mewn darpariaeth blynyddoedd cynnar yn hanfodol ar gyfer pob aelod o’r proffesiwn.  Gyda dysgu proffesiynol yn chwarae rhan greiddiol wrth gyflwyno’r cwricwlwm newydd, mae angen dadansoddiad pellach o wir egwyddorion [image: ]y Cyfnod Sylfaen.  Dyma sut y gellir datblygu gweithly hyddysg a hyderus sydd yn barod i weithredu’r egwyddorion hyn er budd pob plentyn ifanc yng Nghymru.   
Y rhanddeiliaid pwysicaf mewn unrhyw ddosbarth Cyfnod Sylfaen yw’r plant eu hunain.  Mae cryn dipyn wedi ei ysgrifennu ynglŷn â phwysigrwydd parchu ‘plentyndod’ (rhwng genedigaeth ac 8 oed) fel cyfnod penodol o ddatblygiad dynol.  Gwelir hyn yn amlwg yng nghwricwla’r blynyddoedd cynnar mewn gwledydd megis Sweden a Seland Newydd yn ogystal ag yn athroniaeth damcaniaethwyr megis Piaget a Montessori.  Un o egwyddorion pwysicaf y Cyfnod Sylfaen yw ’dysgu drwy chwarae’ oherwydd fel noda Piaget, ‘chwarae yw gwaith y plentyn’.  Rhaid ystyried felly a yw plant rhwng 3 a 7 oed heddiw yn derbyn cyfle i ddysgu trwy ddulliau chwarae addas a chyfoethog yn ein dosbarthiadau?  Llun: http://www.familyconnect.org/info/browse-by-age/infants-and-toddlers/social-life-and-recreation-iandt/learning-to-play-with-other-children/1235

Mae’r ymchwil y cyfeiriwyd ato eisoes a phrofiadau personol yn awgrymu bod ymagwedd mwy ‘laissez faire’ tuag at yr elfen o ‘ddysgu drwy chwarae’ mewn rhai ysgolion.  Mewn dosbarthiadau Blynyddoedd un a dau, ar frig y Cyfnod Sylfaen, gwelir dulliau mwy didactig o addysgu pynciol yn cael eu defnyddio yn aml.  Mae’r rhain yn fwy cydnaws ag addysgeg Cyfnod Allweddol Dau nag athroniaeth dysgu gweithredol a phlentyn-ganolog y Cyfnod Sylfaen.  Gwelwyd cynnydd yn yr ymagwedd hyn ers cyflwyno’r profion cenedlaethol, statudol, llythrennedd a rhifedd i ddisgyblion 7 mlwydd oed yn 2013.  Rheswm arall yw’r angen am atebolrwydd i’r penaethiaid, y consortia a’r llywodraeth o ran sicrhau data perfformiad lle disgwylir i ddisgyblion gyrraedd deilliant 5 neu’n uwch erbyn diwedd y Cyfnod Sylfaen (Yr Adran Addysg a Sgiliau, 2015).  

Mae’r profion hyn yn ogystal â’r gweithdrefnau asesu presennol yn hollol wrthgyferbyniol i athroniaeth y Cyfnod Sylfaen o ddysgu gweithredol sy’n annog arsylwi ar ddatblygiad unigolyn er mwyn monitro cynnydd a chynllunio camau pellach.  Mae’n hollol groes hefyd i’r egwyddor o warchod lles a hawliau’r plentyn a  bu hyn yn destun achwyniadau parhaus gan rieni a’r cyfryngau.  Os ydyn ni yng Nghymru am ddilyn arferion gwledydd megis Sweden, yna rhaid i bob lefel o lywodraethiant o uwch dîm rheoli’r ysgol hyd at y consortia ymddiried ym marn ymarferwyr am gyrhaeddiad unigolion yn hytrach na gosod cymaint o bwyslais ar gyflawniad academaidd a chynhyrchu data.  Rheswm arall felly dros yr ymagwedd ‘laissez faire’ yma yw’r ffaith bod pwysau o ran atebolrwydd o du’r llywodraeth yn gorfodi ymarferwyr i weithredu’n groes i’r athroniaeth er mwyn cyflawni deilliannau dysgu a chyrraedd safonau penodol.  Nid dyna’r sail orau i unrhyw ddysgu nac addysgu, yn enwedig felly mewn cyfnod mor bwysig o blentyndod.         

Er mwyn annog datblygiad a dysgu, mae’r fframwaith cynllunio’n awgrymu cyfuniad o weithgareddau wedi eu strwythuro gan oedolion a rhai yn cael eu harwain gan y plant eu hunain (Yr Adran Addysg a Sgiliau, 2015).  Caiff ymarferwyr eu cynghori i gynllunio cyfleoedd chwarae cyfoethog sy’n addas ar gyfer lefel datblygiad a dealltwriaeth y plant ac mewn cyd-destun sy’n berthnasol i’w bywydau bob dydd.  Mae’r goreuon yn llwyddo i gyflawni hyn ar waethaf rhai o’r heriau sy’n codi.  

Gyda’r Cyfnod Sylfaen yn statudol ers dros ddegawd bellach, mae’n hen bryd dychwelyd at y cysyniad o ‘chwarae a dysgu gweithredol’ ac edrych arno o’r newydd.  Yn wir gallai datblygu ymagwedd ‘laissez faire’ at addysgeg o safbwynt y plant fod yn brofiad cadarnhaol a ffrwythlon.  Byddai’n golygu mwy o annibyniaeth a rhyddid iddynt i ddatblygu a dysgu mewn modd mwy hyblyg a chreadigol.  Wedi’r cyfan mae chwarae yn elfen naturiol a chynhenid o blentyndod.  Mae hefyd yn rhan o ddatblygiad biolegol plant ac maent yn datblygu eu dealltwriaeth a’u dysgu yn yr amgylchedd gymdeithasol a diwylliannol maent yn byw a dysgu ynddi (Moss, 2012).  Trwy roi mwy o ryddid i blant i chwarae’n annibynnol, cânt gyfle i ddatblygu eu hunaniaeth trwy fynegi eu dealltwriaeth eu hunain o’r hyn sy’n bwysig iddynt a pham.  Gyda’n iaith a’n diwylliant unigryw yma yng Nghymru, mae angen amlygu hwn ymhellach o fewn addysgeg y Cyfnod Sylfaen fel mae’r diwylliant Mãori yn sail i gwricwlwm Te Whãriki.

Mae profiadau dysgu trwy chwarae hefyd yn creu hyblygrwydd a chysylltiadau niwrolegol yn yr ymennydd i gefnogi datblygiad cyfannol y plentyn.  Mae’r ymchwil cyfyngedig sydd ar gael i’r maes hwn yn awgrymu bod chwarae yn brofiad sydd yn cynnwys llawenydd, creu ystyr, ymrwymiad gweithredol, ail-adrodd a rhyngweithio cymdeithasol (Liu et al., 2017).  O ganlyniad mae’n sbarduno’r rhwydweithiau yn yr ymennydd sydd eu hangen ar gyfer deall a dysgu creadigol a phwrpasol y tu hwnt i berfformiad academaidd. 

Yn sgíl hyn felly, rhaid ystyried ai dyma’r ffordd orau ymlaen ar gyfer addysgeg y Cyfnod Sylfaen, sef trosglwyddo’r ymagwedd ‘laissez faire’ oddi wrth yr ymarferwyr i ddwylo’r plant eu hunain?  Os ydy Cymru am fagu ‘dysgwyr, galluog uchelgeisiol; cyfranwyr mentrus creadigol, dinasyddion egwyddorol gwybodus, ac unigolion iach hyderus’(Donaldson, 2015: tt.29-30), yna mae angen i holl rhanddeiliaid addysg plentyndod cynnar ddychwelyd at egwyddorion addysgeg y Cyfnod Sylfaen ac edrych arnynt â phâr o lygaid newydd.      
Geirfa allweddol
addysgeg – dulliau ac adnoddau ar gyfer dysgu
dysgu gweithredol – dysgu trwy wneud
ymarfer plentyn-ganolog  - darparu gweithgareddau sy’n ffocysu ar ddiddordebau’r plant
laissez faire – rhyddid i wneud rhywbeth heb lynu at reolau
ymarferwyr – unrhyw oedolyn sydd yn gweithio yn y dosbarth
didactig – dull mwy ffurfiol o ddysgu lle mae’r athrawon yn arwain a’r plant yn gwrando

